钦定古今图书集成/明伦汇编/官常典/第727卷 > 密佑
## 钦定古今图书集成/明伦汇编/官常典/第727卷 > 密佑

按《宋史忠义传》：“佑其先密州人，后渡淮居庐州。佑为
人刚毅质直，累官至庐州驻札御前游击中军统领，
改权江西路副总管。咸淳十年，以阁门宣赞舍人为
江西都统。是冬，大元丞相伯颜下鄂州，留右丞阿里
海牙守之，而将大兵东下。明年二月，朱祀孙遣高世
杰取鄂，阿里海牙以兵逆击，执世杰荆江口，兵尽溃”，
半入江西。江西制置黄万石招集之，且募宁都、广昌、
南剑义兵千馀人，尽以属佑。十一月，大兵至隆兴，刘
槃兵败，乃婴城自守。万石时移治抚州，将遁，惧佑不
从，乃调佑兵援槃，且戒以勿战。未至隆兴，槃已降，都
统夏骥率所部兵溃围出。已而元帅张荣实、吕师夔
提兵逼抚州，佑率众逆之进贤坪，兵来呼曰：“降者乎？
斗者乎？”佑曰：“斗者也。”麾其兵突战，进至龙马坪，大兵
围之数重，矢下如雨。佑告其部曰：“今日，死日也。若力
战，或有生理。”众咸愤厉。自辰战至日，昃，佑面中矢，拔
之复战，又身被四矢三枪，众皆死，仅馀数十人。佑乃
挥双刀砍围南走，前渡桥马踏板断，遂被执。众见其
勇，戒勿杀，舆归隆兴。元帅宋都䚟曰：“壮士也！”欲降之，
系之月馀，终不屈。尝骂万石为“卖国小人，使我志不
得伸。”宋都䚟命刘槃、吕师夔坐城楼，引佑楼下，以金
符遗之，许以官，佑不受，语侵槃，师夔益不逊。又令佑
子说之曰：“父死，子安之？”佑斥曰：“汝行乞于市，第云密
都统子，谁不怜汝也？”怡然自解其衣请刑，遂死。观者
皆泣下。